Uhulumende Ukhuthazwa Ukuvikela Abantwana Ekudlwengulweni
Abe ZNCWC bathi bananzelele ukuba lokhe liqansa inani labantwana abadlwengulwayo elizweni ngemva kokuqhuba inhlolisisiso belandela okwethulwa ngabezindaba okweminyaka emibili edluleyo.
HARARE — Inhlanganiso ezilwela ilungelo zithi akumelanga uhulumende ayekele udubo lokudlwengulwa kwabantwana luqhubekela phambili. Uzulu ukhuthazwa ukuvuselela indlela zendulo zokuxoxisana njengemhuli ngodaba lokulondolozwa kwabantwana, ukuze kuphathise ukwenqabela ukudlwengulwa kwabantwana ezabelweni ngoba kungumlandu womuntu wonke ukubanakekela abantwana kungakhathalekile ukuba ngokabani. Lesi sicelo siza ngemva kokwethula kwalezinhlanganiso incwadi, yezikhalazo, zikhokhelwa ngabe Zimbabwe National Council for the Welfare of Children – ZNCWC esainwe ngabantwana abedlula inkulungwane kanye lenkokheli kulezinhlanganiso, kumphathintambo wendaba zabesifazane kanye lokulinganiswa kwamathuba phakathi kwabesilisa labesifazane unkosikazi Oppah Muchinguri iqonqosela ukuba abadlwengula abantwana bajeziswe kanzima. Umqondisi we ZNCWC umfundisi Taylor Nyanhete, uthi bananzelele ukuba lokhe liqansa inani labantwana abadlwengulwayo elizweni ngenva kokuba abenhlanganiso yakhe belandele indaba ebezikhitshwa ngabezindaba nsuku zonke okweminyaka emibili edluleyo. Okudanisayo uthi sokuvele sobala ukuba inengi labantwana abahlangana laloludubo, badlwengulwa ngabantu ababaziyo ethi kodwa inkinga kube yibo njalo abadala okumele balondoloze laba bantwana abasuka bangamqakathekisi bakhethe ukuvimba ukubotshwa lokujeziswa kukamadlwengula ngezizatho ezimbalwa okubalisa ukwesaba. Lokhu kugcizelelwe ngumgcinisihlalo weboard yalenhlanganiso ye ZNCWC u Dr Lamiel Bison Phiri othi inengi labesifazane yibo ababhekana lenkinga ngoba besesaba ukumangalela omkabo lapho bedale amacala aloluhlobo bethi ngoba bazakufa ngendlala nxa ubaba engagwetshelwa ukuhlala entolongweni okwesikhathi eside. U Dr Phiri uthi sekudinga uhulumende ukuba adinge indlela zokutholisa abesifazane imfundiso phezu kokuba kabamdingi owesilisa owenza ukuganga kwaloluhlobo njalo bazi ukuba balakho ukuzimela, bazisebenzele ngezandla banelise ukunakekela abantwababo lanxa omkabo bengekho njalo lalapho sebevukelwa ngabakwabozala. Wasola njalo isimo semhuli esesikhona kulezi nsuku ethi abusekho u budlelwano lobuhlobo obebukhona endulo phakathi kwabomndeni kanye labomakhelwane athi ngokunye osekubangela ukuqansa kwenani labantwana abadlwengulwayo njengoba sekungundoda zibonele. U Phiri uthi, isiko lesintu limlondoloza umntwana njengoba endulo bekuthiwa ngowomuntu wonke, obekusenza azibeke umlandu uzulu, kube ngumsebenzi wakhe wonke muntu kuleso sabelo loba isigaba, ukumlondoloza, obekusenza kube nzima ukuba adlwengulwe mahlayana nje. Abokholo lwesipositoli, inyanga kanye labamabandla ngabanye balabo abetheswa umlandu wokwephula amalungelo abantwana ngokubendisa besesebancinyane kanye lokubadlwengula. Kunsukwana ezisanda kwedlula kube lokulwisana phakathi kwamapholisa lamalunga ebandla le Johane Masowe eChishanu, akhonzela kwelinye igceke elisemzini we Budiriro, ngemva kokuba abenhlanganiso ye Apostolic Christian Council of Zimbabwe, ekhokhelwa ngu Arch-Bishop Johannes Ndanga, bekubone kufanele babamise ukukhonza laba bantu, bebeka umkhokhelki walo, umadzibaba Ishmael, umlandu wokuqhubekela phambili evumela ukwephulwa kwelungelo labantwana. Kodwa omunye wabakhokhela uhlangothi olubona ngezokulondolozwa kwamalungelo abantwana kwelinye lamabandla epositoli e Harare, ongathandanga ukubethwa ngegama yena lebandla lakhe, uthi akusiqiniso ukuba lamabandla ekhuthaza ukwephulwa kwelungelo labantwana kodwa kuyinnto esenqondweni yomuntu mathupha,o kuyiyona engalunganga. Obona ngezokuqoqwa kwenhlelo enhlanganisweni ye Zimbabwe National Council for the Welfare of Children, umnumzana Maxim Murungweni utshele istudio seven ukuba bakubone kufanele bayenikeza uhulumende lincwadi yezikhalazo ngemva kokunanzelela ukuba lokhe ziqansa izehlakalo zokudlwengulwa kwabantwana. Ukhuthaza uhulumende u Murungweni ukuba aphange alungisise imithetho ekusisekelo sombuso esitsha, okubalisa ephezu kwamalungelo abantwana, ukuze ihambelane okuzakwenza isebenze ngokugcweleyo. U Murungweni uthi uzulu kumele awahloniphe malungelo abantwana njengoba umthetho ungeke wasebenza uwodwa kungekho kuzinikela ekulondolozeni abantwana. Uthi u Murungweni,sekuvele sobala kibo ukuba udinga imfundiso uzulu kakhulukazi abesifazane ukuze azinikele ukubamela abantwana ngoba ukudlwengulwa kwabo kungalunganga kungakhathalekile ukuba ngubani odale lelocala. Ukwesaba ukuthi abomndeni bazavuka ubhova ngoba owesifazane ezinikele ukummela umtanakhe lapho edlwenguliwe, kuthiwe akumelanga abotshiswe umadlwengula ngoba abomndeni bethi kulihlazo njengalokho osekwehlele omunye umama waseGokwe osevukelwa ngabakwabozala uyakusola kakhulu u Murungweni. Lezi nhlanganiso zikhuthaza umanyano kunhlangothi zonke ukuluqeda loludubo lokudlwengulwa kwabantwana lapho inani lalezi zehlakalo kubikwa seliqansa okwesabekayo njengoba imibiko iveza ukuba indaba ezedlula amakhulu ( 240 ) zibikwa emapholiseni nyanga zonke. Zicela njalo uhulumende ukuba azenze zibe lukhuni kakhulu izijeziso kulabo abadlwengula abantwana, ezizakwenza uzulu esabe ukuwadala ngoba esazi ukuba uzafela ejele.